标题：十洲
《十洲记》记载
《十洲记》又名《海内十洲记》或《十洲三岛记》。原题“东方朔集”。据考应为汉末魏晋间神仙方士假托之作。《隋书·经籍志》始著录一卷。后世传本甚多，《道藏》收入洞玄部记传类。《云笈七签》卷二六亦录其全文。书内记叙十洲三岛之方位、幅员、物产及奇闻异事。卷首小序称：汉武帝闻西王母说八方巨海之中有十洲，皆人迹罕至之境，乃招东方朔于曲室，亲问十洲方位名物。朔遂对答之，极言神洲仙岛之富丽奇异，其辞铺金错彩，夸大离奇。篇末称汉武怀尘世之欲，不能尽朔之术，故不得长生。后世文人诗词文章多征引此书，影响甚广。
《十洲记》，志怪小说集。一卷。全称《海内十洲记》。旧本题汉东方朔撰。《十洲记》记载汉武帝听西王母说大海中有祖洲﹑瀛洲﹑玄洲﹑炎洲﹑长洲﹑元洲﹑流洲﹑生洲﹑凤麟洲﹑聚窟洲等十洲﹐便召见东方朔问十洲所有的异物﹐后附沧海岛﹑方丈洲﹑扶桑﹑蓬丘﹑昆仑五条﹐明显地模仿《山海经》。此书保存了不少神话及仙话材料﹐其中对于绝域异物﹐也不无生动有趣的描写。 
《十洲记》所载汉武帝华林园射虎事﹐据《文选》应贞《晋武帝华林园集诗》李善注引《洛阳图经》﹐“华林园在城内东北隅﹐魏明帝起名芳林园﹐齐王芳改为华林”﹐可见汉武帝时还没有这个名称﹐显然此书非东方朔所著。然而《隋书·经籍志》已著录﹐李善注《文选》多次引用其文﹐据此可知是六朝人依托之作。书中称武帝不能尽东方朔之术﹐故不得长生﹐以及篇首记载东方朔自谓“韬隐逸而赴王庭﹐藏养生而侍朱阙”云云﹐似是方士“藉以震眩流俗﹐且自解嘲之作”(鲁迅﹕《中国小说史略》)。有《汉魏丛书》本﹑《古今逸史》本﹑《龙威秘书》本﹑《说郛》本等。  
─────────────────────
《海内十洲记》中“十洲”原文：
祖洲在东海　　瀛洲在东海
炎洲在南海　　玄洲在北海
长洲在东海　　元洲在北海
流洲在南海　　生洲在东海
凤麟洲在东海　聚窟洲在西海  《十洲记》实物图　　汉武帝既闻王母说八方巨海之中，有祖洲、瀛洲、玄洲、炎洲、长洲、元洲、流洲、生洲、凤麟洲、聚窟洲，有此十洲，乃人迹所稀绝处。又始知东方朔非世常人，是以延之曲室，而亲问十洲所在，所有之物名，故书记之。方朔云：“臣，学仙者耳，非得道之人。以国家之盛美，将招名儒墨于文教之内，抑绝俗之道于虚诡之迹。臣故韬隐逸而赴王庭，藏养生而侍朱阙矣。亦由尊上好道，且复欲抑绝其威仪也。曾随师主履行，比至朱陵扶桑蜃海冥夜之丘，纯阳之陵，始青之下，月宫之间，内游七丘，中旋十洲。践赤县而遨五岳，行陂泽而息名山。臣自少及今，周流六天，广陟天光，极于是矣。未若凌虚之子，飞真之官，上下九天，洞视百万。北极勾陈而并华盖，南翔太册而栖大夏。东之通阳之霞，西薄寒穴之野。日月所不逮，星汉所不与。其上无复物，其下无复底。臣所识乃及于是，愧不足以酬广访矣。”
祖洲近在东海之中，地方五百里，去西岸七万里。上有不死之草，草形如菰苗，长三四尺，人已死三日者，以草覆之，皆当时活也，服之令人长生。昔秦始皇大苑中，多枉死者横道，有鸟如乌状，衔此草覆死人面，当时起坐而自活也。有司闻奏，始皇遣使者赍草以问北郭鬼谷先生。鬼谷先生云：“此草是东海祖洲上，有不死之草，生琼田中，或名为养神芝。其叶似菰苗，丛生，一株可活一人。”始皇于是慨然言曰：“可采得否？”乃使使者徐福发童男童女五百人，率摄楼船等入海寻祖洲，遂不返。福，道士也，字君房，后亦得道也。
瀛洲在东海中，地方四千里，大抵是对会稽，去西岸七十万里。上生神芝仙草。又有玉石，高且千丈。出泉如酒，味甘，名之为玉醴泉，饮之，数升辄醉，令人长生。洲上多仙家，风俗似吴人，山川如中国也。
玄洲在北海之中，戌亥之地，方七千二百里，去南岸三十六万里。上有太玄都，仙伯真公所治。多丘山，又有风山，声响如雷电。对天西北门上，多太玄仙官宫室，宫室各异，饶金芝玉草。乃是三天君下治之处，甚肃肃也。
炎洲在南海中，地方二千里，去北岸九万里。上有风生兽，似豹，青色，大如狸。张网取之，积薪数车以烧之，薪尽而兽不然，灰中而立，毛亦不焦。斫刺不入，打之如灰囊。以铁锤鍜其头，数十下乃死。而张口向风，须臾复活；以石上菖蒲塞其鼻，即死。取其脑和菊花服之，尽十斤，得寿五百年。又有火林山，山中有火光兽，大如鼠，毛长三四寸，或赤，或白，山可三百里许，晦夜即见此山林，乃是此兽光照，状如火光相似。取其兽毛，以缉为布，时人号为火浣布，此是也。国人衣服垢污，以灰汁浣之，终无洁净。唯火烧此衣服，两盘饭间，振摆，其垢自落，洁白如雪。亦多仙家。
长洲一名青丘，在南海辰巳之地。地方各五千里，去岸二十五万里。上饶山川及多大树，树乃有二千围者。一洲之上，专是林木，故一名青丘。又有仙草灵药，甘液玉英，靡所不有。又有风山，山恒震声。有紫府宫，天真仙女游于此地。
元洲在北海中，地方三千里，去南岸十万里。上有五芝玄涧，涧水如蜜浆，饮之长生，与天地相毕。服此五芝，亦得长生不死，亦多仙家。
流洲在西海中，地方三千里，去东岸十九万里。上多山川积石，名为昆吾。冶其石成铁，作剑光明洞照，如水精状，割玉物如割泥。亦饶仙家。
生洲在东海丑寅之间，接蓬莱十七万里，地方二千五百里。去西岸二十三万里。上有仙家数万。天气安和，芝草常生。地无寒暑，安养万物。亦多山川仙草众芝。一洲之水，味如饴酪。至良洲者也。
凤麟洲在西海之中央，地方一千五百里。洲四面有弱水绕之，鸿毛不浮，不可越也。洲上多凤麟，数万各为群。又有山川池泽，及神药百种，亦多仙家。煮凤喙及麟角，合煎作膏，名之为续弦胶，或名连金泥。此胶能续弓弩已断之弦、刀剑断折之金，更以胶连续之，使力士掣之，他处乃断，所续之际终无断也。武帝天汉三年，帝幸北海，祠恒山。四月，西国王使至，献此胶四两，吉光毛裘，武帝受以付外库，不知胶裘二物之妙用也。以为西国虽远，而上贡者不奇，稽留使者未遣。又，时武帝幸华林园射虎，而弩弦断。使者时从驾，又上胶一分，使口濡以续弩弦。帝惊曰：“异物也！”乃使武士数人，共对掣引之，终日不脱，如未续时也。胶色青如碧玉。吉光毛裘黄色，盖神马之类也。裘入水数日不沉，入火不焦。帝于是乃悟，厚谢使者而遣去，赐以牡桂干姜等诸物，是西方国之所无者。又盖思东方朔之远见。周穆王时，西胡献昆吾割玉刀及夜光常满杯。刀长一尺，杯受三升。刀切玉如切泥，杯是白玉之精，光明夜照。冥夕，出杯于中庭以向天，比明而水汁已满于杯中也。汁甘而香美，斯实灵人之器。秦始皇时，西胡献切玉刀，无复常满杯耳。如此胶之所出，从凤麟洲来，剑之所出，必从流洲来，并是西海中所有也。
聚窟洲在西海中，申未之地。地方三千里，北接昆仑二十六万里，去东岸二十四万里。上多真仙灵官，宫第比门，不可胜数。及有狮子辟邪，凿齿天鹿，长牙铜头，铁额之兽。  聚窟洲 异兽图洲上有大山，形似人鸟之象，因名之为神鸟山。山多大树，与枫木相类，而花叶香闻数百里，名为反魂树。扣其树，亦能自作声，声如群牛吼，闻之者，皆心震神骇。伐其木根心，于玉釜中煮，取汁，更微火煎，如黑饧状，令可丸之。名曰惊精香，或名之为震灵丸，或名之为反生香，或名之为震檀香，或名之为人鸟精，或名之为却死香。一种六名，斯灵物也。香气闻数百里，死者在地，闻香气乃却活，不复亡也。以香熏死人，更加神验。征和三年，武帝幸安定。西胡月支国王遣使献香四两，大如雀卵，黑如桑椹。帝以香非中国所有，以付外库。又献猛兽一头，形如五六十日犬子，大似狸，而色黄。命国使将入呈帝见之，使者抱之，似犬，羸细秃悴，尤怪其之非也。问使者：“此小物可弄，何谓猛兽？”使者对曰：“夫威加百禽者，不必系之以大小。是以神麟故为巨象之王，鸾凤必为大鹏之宗。百足之虫，制于螣蛇。亦不在于巨细也。臣国去此三十万里，国有常占东风入律，百旬不休，青云干吕，连月不散者。当知中国时有好道之君，我王固将贱百家而贵道儒，薄金玉而厚灵物也。故搜奇蕴而贡神香，步天林而请猛兽，乘毳车而济弱渊，策骥足以度飞沙。契阔途遥，辛苦蹊路，于今已十三年矣。神香起夭残之死疾，猛兽却百邪之魅鬼。夫此二物，实济众生之至要，助政化之升平。岂图陛下反不知真乎？是臣国占风之谬矣。今日仰鉴天姿，亦乃非有道之君也。眼多视则贪色，口多言则犯?，身多动则淫贼，心多饰则奢侈。未有用此四者而成天下之治也。”武帝恧然不平。又问使者：“猛兽何方而伏百禽？食啖何物？膂力何比？其所生何乡耶？”使者曰：“猛兽所出，或生昆仑，或生玄圃，或生聚窟，或生天路。其寿不窃，食气饮露，解人言语，仁慧忠恕。当其仁也，爱护蠢动不犯虎豹；当其威也，一声叫发千人伏息。牛马百物，惊断絙系，武士奄忽，失其势力。当其神也，立兴风云，吐嗽雨露，百邪迸走，蛟龙腾骛。处于太上之厩，役御狮子，名曰猛兽。盖神光无常，能为大禽之宗主，乃玃天之元王，辟邪之长帅者也。灵香虽少，斯更生之神丸也。疫病灾死者，将能起之。及闻气者，即活也。芳又特甚，故?歇也。”于是帝使使者令猛兽发声，试听之。使者乃指兽，命唤一声。兽舐唇良久，忽叫，如天大雷霹雳。又两目如石?韱磹之交光，光朗冲天，良久乃止。帝登时颠蹶，掩耳震动，不能自止。侍者及武士虎贲，皆失仗伏地，诸内外牛马豕犬之属，皆绝绊离系，惊骇放荡，久许，咸定。帝忌之，因以此兽付上林苑，令虎食之。于是虎闻兽来，乃相聚屈积如死虎伏。兽入苑，径上虎头，溺虎口，去十步已来，顾视虎，虎辄闭目。帝恨使者言不逊，欲收之。明日失使者及猛兽所在，遣四出寻讨，不知所止。到后元元年，长安城内病者数百，亡者太半。帝试取月支神香烧之于城内，其死未三月者，皆活。芳气经三月不歇，于是信知其神物也。乃更秘录余香，后一旦又失之，检函，封印如故，无复香也。帝愈懊恨，恨不礼待于使者。益贵方朔之遗语，自愧求李君之不勤，惭卫叔卿于阶庭矣。明年，帝崩于五柞宫。已亡月支国人鸟山震檀却死等香也。向使厚待使者，帝崩之时，何缘不得灵香之用耶？自合命殒矣。
─────────────────────
《十洲记》曰：有祖洲、瀛洲、玄洲、炎洲、长洲、元洲、凤麟洲、聚窟洲、流洲、生洲。其生洲、瀛洲在东海，炎洲在南海，凤麟洲、聚窟洲皆在西海，元洲、玄洲在北海。已上凡十洲也。（《初学记》） 
《十洲记》曰：臣故拾韬隐而赴王庭，藏养生而侍朱门矣。（《文选》卷二十一·诗乙·郭景纯《游仙诗七首》：朱门何足荣，未若托蓬莱。） 
《十洲记》曰：朔弄万乘，傲王公。（《文选》卷四十七·颂、赞·夏侯孝若《东方朔画赞一首》序：戏万乘若寮友，视俦列如草芥。） 
《十洲记》曰：（祖洲）神洲，东海中，地方五百里，上有不死草生琼田中，草似菰苗，人已死者，以草覆之皆活。（《太平御览》卷六十·地部二十五·海） 
《十洲记》曰：东海中有祖洲，地方五百里，去海岸七万里，上有不死之草，似瓜苗，秦始皇时，大宛（十洲记作苑）中多死人横道，忽有鸟如乌状，衔此草以覆死人面，皆登时起坐，遂活。（《艺文类聚》） 
《十洲记》曰：祖洲在东海中，地方五百里，上有不死草，生琼田中。草似菰，苗长三尺许。人已死者，以草覆之，皆活。又曰：聚窟洲在西海中，有大树，与枫木相似。树方花，香闻数百里，其名为反魂树。（《初学记》） 
《十洲记》曰：瀛洲有玉膏，山出泉如酒味，名为玉酒。（《艺文类聚》） 
《十洲记》曰：瀛洲有玉膏如酒，名曰玉酒，饮数升辄醉，令人长生。（《初学记》） 
《十洲记》曰：瀛洲有玉膏，如酒味，名曰玉酒，饮数升辄醉，乃令人长生。（《艺文类聚》） 
《十洲记》曰：瀛洲青玉膏山，泉如酒味，名之为玉泉也。（《太平御览》卷七十·地部三十五·泉水） 
《十洲记》曰：瀛州有玉膏如酒，名曰玉酒，饮之令人长生。（《太平御览》卷八百五·珍宝部四·玉下） 
《十洲记》曰：瀛州有玉膏，如酒味，名曰玉酒，饮数斗辄醉，令人长生。（《太平御览》卷八百四十五·饮食部三·酒下） 
《十洲记》曰：瀛州金峦观中，有青离玉几，覆以 纨之素，刻水碧为倒龙之床。（《太平御览》卷六百七十七·道部十九·几案） 
《十洲记》曰：瀛洲者，玉膏如酒味，名曰玉酒，饮数升辄醉，令人长生。（《太平御览》卷四百九十七·人事部一百三十八·酣醉） 
《十洲记》曰：玄洲在北海亥地，有太玄仙都，伯真公所治也。（《太平御览》卷六百七十四·道部十六·理所） 
《十洲记》曰：玄洲在北海上，有风声，响如雷，上对天之西北门也。凡事不能定者回穴，此即风不定貌。（《文选》卷十三·赋庚·宋玉《风赋》：回穴错迕。） 
《十洲记》曰：炎洲南海中，万二千里。（《文选》卷五十九·碑文下、墓志·碑文下·王简栖《头陁寺碑文》：炎区九译，沙场一候。） 
《十洲记》曰：炎州，在南海中，上有风生兽，似豹，青色，状如狸，以铁椎锻其头，数十下乃死，张其口向风，须臾而起。（《艺文类聚》） 
《十洲记》曰：南海中有炎洲，洲上有风生兽，形似狗，青色，状如狸。以铁椎锻其头数十下乃死。张口向风，须臾即起。（《太平御览》卷九·天部九·风） 
《十洲记》曰：（炎洲）有火林山，山中有火兽，大如鼠，毛长三四寸，或曰：山可百里许，取其兽毛，绩以为布，名曰火浣布，国人衣服之，此布垢污，以水浣濯之，终日不洁净，以火烧布，两食久许出，其垢即去，白如雪。（《艺文类聚》） 
《十洲记》曰：炎洲，在南海中，地方二千里，去崖九万里，上有风生兽，似豹青色，大如狸，张取之，积薪数车以烧之，薪尽而此兽在火中，燃其毛不 ，斫刺不入，打之如皮囊，以铁椎锻其头数十下，乃死，以其口向风，须臾便活而起，以石上菖蒲塞其鼻，即死，取其脑，菊花服之，尽十斤，得寿五百岁。（《艺文类聚》） 
《十洲记》曰：炎洲在南海中，地方二千里，去岸九万里。上有风生兽，似豹，青色，大如狸。张网取之，积薪数车以烧之，薪尽而此兽在火中不燃。以铁椎锻其头十数下乃死，以其口向风，须臾便活而起，以石上菖蒲塞其鼻即死。取脑以菊花服之，尽十斤，得寿五百岁。又有火林山，山中有火兽，大始鼠，毛长三四寸，或赤或白。山可二百许里，晦夜见山林，乃此兽光火照人。乃取其兽毛，绩以为布，名曰火浣布，国人服之。此布垢污，惟以火烧布两食许，出振之，其垢即去，洁白如雪。（《太平御览》卷八百六十八·火部一·火上） 
《十洲记》曰：（长洲）青丘山上有紫宫，天真仙女，多游於此。（《艺文类聚》） 
《十洲记》曰：（长洲）青丘山上有紫宫，天真仙女多游於此。（《太平御览》卷一百七十三·居处部一·宫） 
《十洲记》曰：长洲一名青丘，在南辰巳地，地五千里，去岸二十五万里，上饶山川，又多大树，树有二千围者，一洲之上，专是林木，故一名青丘，仙草、灵药、甘液、玉英，靡所不有。（《太平御览》卷五十三·地部十八·丘）
《十洲记》：（凤麟洲）汉武帝天汉三年，西国王献吉光毛裘。色黄，盖神马之类，入水不沉，入火不焦。（《初学记》） 
《十洲记》曰：（凤麟洲）汉武帝天汉三年，西国王献吉光毛裘，裘色黄，盖神马之类，入水经日不沉，入火不燋，帝厚谢使者。（《艺文类聚》） 
《十洲记》曰：（凤麟洲）汉武帝天汉三年，西国献吉光裘，色黄，盖神马之类，入水不沉，入火不灼。（《太平御览》卷六百九十四·服章部十一·裘） 
《十洲记》曰：（凤麟洲）天汉三年，月氏国献神香。使者曰：国有常占，东风入律，百旬不休；青云干吕，连月不散。意中国将有妙道君，故搜奇异而贡神香。（《初学记》） 
《十洲记》曰：（凤麟洲）周穆王时，西戎献玉杯，光照一室。置杯于中庭，明日水满。杯香而甘美，斯仙人之器也。（《太平广记》卷第二百二十九·器玩一，出《十洲记》） 
《十洲记》曰：（凤麟洲）周穆王时，西域献夜光常满杯，杯容三升，是白玉之精，光明照彻，夜以杯于庭中以向天，比旦而水汁满中，汁甘而香美，斯实灵器。（《艺文类聚》） 
《十洲记》曰：（凤麟洲）周穆王时，西胡献玉杯。是白玉之精，光明照夕。置杯于庭中，比明旦，而水汁满于杯中，汁甘而香美。斯灵器也。（《太平御览》卷八百五·珍宝部四·玉下） 
《十洲记》曰：（凤麟洲）天汉三年，月氏国献神香。使者曰：“国有常占，东风入律，百旬不休，青云干吕，连月不散。意中国将有好道君，故搜奇蕴而贡神香也。（《太平御览》卷八·天部八） 
《十洲记》曰：（凤麟洲）武帝时有西胡月氏国遣使曰：“臣国去此三十万里，国有常占，东风入律百旬不休，青云干吕，连月不散者，阎浮国将有好道之君矣。”（《太平御览》卷十六·时序部一·律） 
《十洲记》曰：凤麟洲在西海之中，四面有弱水绕之，鸿毛不可越也，其上多凤麟，数万各为群，上仙之家，以凤喙麟角，合煎作胶，名为集弦胶，亦名连金泥，能属连刀剑弓弩弦。（《艺文类聚》） 
《十洲记》曰：（凤麟洲）天汉三年，西国王使使来献。使者曰：“常占东风入律，百旬不休，青云干吕，连月不散。中国将有好道之君。我国故搜奇蕴而贡神香，乘毛车以济弱水。”于今十三年矣。（《初学记》） 
《十洲记》曰：（凤麟洲）周穆王时，西胡献夜光常满杯，杯容三升。是白玉之精，光明照室。夕以杯于庭中仰向天，比明，水便满杯中。水甘香异美，斯实灵神之器。（《太平御览》卷七百五十九·器物部四·杯） 
《十洲记》曰：（凤麟洲）汉武帝时，西成献吉光裘。入水数日不濡，入火不焦。元凤（元凤二字原空缺，据黄本补。）不道之（明抄本无“元凤不道”四字，“之”作“上”）时服此裘，以视朝焉。（《太平广记》卷第二百二十九·器玩一，出《十洲记》，明抄本作出《西京杂记》） 
《十洲记》曰：（凤麟洲）天汉三年，西国王使献灵胶四两，吉光毛裘，受以付库。使者曰：常占东风入律，十旬不休；青云干吕，连月不散。意者阎浮有好道之君，我王故搜奇蕴而贡神香，步天材而请猛兽，乘毛车以济弱水，于今十三年矣。（《文选》卷五十六·箴、铭、诔上·陆佐公《新刻漏铭一首》：河海夷晏，风云律吕。） 
《十洲记》曰：（凤麟洲）续弦胶或名连金泥，此胶能属连弓弩断弦，连刀剑断折之金。胶连，使人挽制，他处即断，此终不复脱。天汉二年，帝事北海，祠恒山，西国王使至献胶四两、吉光毛裘。武帝受以付库，不知胶裘二物之妙也。以上贡不奇，稽留使未遣之。帝幸华林苑，射虎而弩弦断。使者从驾，因上胶一分，使口濡以续弦。帝惊，乃使武士数人对掣，终日不断。胶青色如璧玉，吉光毛裘黄色，盖神马之类也。裘入水经月不沉，入火不焦，帝乃重之。厚赂使者而遣之。（《太平御览》卷三百四十八·兵部七十九·弩） 
《十洲记》曰：聚窟洲在西海中申未地，面各方三千里，北接昆仑二十六里，有狮子、辟邪、凿齿、天鹿、长牙、铜头、铁额之兽。（《初学记》） 
《十洲记》曰：聚窟洲在西海中，北接昆仑，上多真仙，宫弟有辟邪天鹿之兽。洲上有大树，与枫木相似，而芳华闻数里。（《太平御览》卷六百七十四·道部十六·理所） 
《十洲记》曰：（聚窟洲）汉武帝天汉中，回胡国献猛兽。使者曰：“猛兽之出，生昆仑，或出玄圃，食气饮雾，解人语，当其神也。立起风云，吐嗽雾露，百邪迸走，因名猛兽。”（《初学记》） 
《十洲记》曰：聚窟洲，海中申未地，上有大树，与枫木相似，而花叶香闻数百里，名为反魂树，於玉釜中煮取，汁如黑饴，名之为反生香，香气闻数百里，死尸在地，闻气仍活。（《艺文类聚》） 
《十洲记》曰：（聚窟洲）汉武帝天汉中，西胡国献猛兽，使者曰：“猛兽之出生昆仑，或生玄圃，食气饮雾，解人语。当其神也，立起风 ，吐嗽雾露，百邪迸走，因名猛兽。”（《太平御览》卷十五·天部十五·雾） 
《十洲记》曰：聚窟洲，在西海中，洲上有大树，与枫木相似而材芳，华叶香闻数百里，名此为反魂，叩其树，树亦能自声，声如群牛吼，闻之者皆心震神骇，伐其根心，玉釜中煮取汁，更微火熟煎之，如饴，令可丸，名曰惊精香，或名之振灵丸，或名之为反生香。（《艺文类聚》） 
《十洲记》曰：聚窟洲在西海中。申未（“未”原作“来”，据明抄本、陈校本改），洲上有大树。与枫木相似，而叶香，闻数百里。名此为返魂树。叩其树，树亦能自声。声如牛吼，闻之者皆心振神骇。伐其根心，于玉釜中煮取汁，更火煎之，如黑饴，可令丸。名曰惊精香，或名之为振灵丸，或名之为返生香，或名之为人鸟精香，或名为却死香。一种五名。斯灵物也，香气闻数百里，死尸在地，闻气乃活。 （《太平广记》卷第四百一十四·草木九，出《十洲记》） 
《十洲记》曰：流洲，在西海中，上多积石，名为昆吾石，冶其成铁，作剑，光明照洞，如水精状，割玉物，如切泥土焉。（《艺文类聚》） 
《十洲记》曰：流洲在西海中，上有山川，积石为昆吾。冶其石成铁作剑，光明照如水精状，割玉如泥。（《太平御览》卷三百四十四·兵部七十五·剑下） 
《十洲记》曰：流洲在西海中，上多积石，名为昆吾石，治其石成铁作剑，光明照洞如水精状，割玉物如切泥土焉。（《太平御览》卷五十二·地部十七·石下） 
《十洲记》曰：流洲在西海中，上多山川积石，为昆吾石。治其石成铁，作剑光明洞照如水精状，割玉如切泥土。（《太平御览》卷八百一十三·珍宝部十二·铁）
附：《四库全书总目提要》
《四库全书总目提要》卷一百四十二·子部五十二·小说家类三 
《海内十洲记》一卷（两江总督采进本） 
旧本题汉东方朔撰。十洲者，祖洲、瀛洲、悬洲、炎洲、长洲、元洲、流洲、生洲、凤麟洲、聚窟洲也。又后附以沧海岛、方丈洲、扶桑、蓬邱、昆仑五条。 
其言或称臣朔，似对君之词；或称武帝，又似追记之文。又盛称武帝不能尽朔之术，故不得长生，则似道家夸大之语。大抵恍惚支离，不可究诘。考刘向所录朔书无此名。书中载武帝幸华林园射虎事，案《文选》应贞晋武帝《华林园集》诗李善注，引《洛阳图经》曰，华林园在城内东北隅，魏明帝起，名芳林园，齐王芳改为华林。武帝时安有是号？盖六朝词人所依托。观其引卫叔卿事，知出《神仙传》。后引五岳真形图事，知出《汉武内传》后也。然自《隋志》已著于录，李善注张衡《南都赋》、宋玉《风赋》、鲍照《舞鹤赋》、张衡《思玄赋》、曹植《洛神赋》、郭璞《游仙诗》第一首、第七首、江淹《拟郭璞游仙诗》、夏侯玄《东方朔画赞》、陆佐公《新刻漏铭》并引其文为证，足见其词条丰蔚，有助文章。陆德明《经典释文》亦于《庄子·北冥》条下引此书曰：水黑色谓之冥海，无风洪波百丈。则通儒训诂，且据其文矣。唐人词赋，引用尤多，固录异者所不能废也。诸家著录，或入地理，循名责实，未见其然。今与《山海经》同退置小说家焉。